**Broj: 10-162/8-2018. Zagreb, 11. veljače 2018.**

**ZNANSTVENO VIJEĆE ZA NAFTNO-PLINSKO GOSPODARSTVO I ENERGETIKU**

**P O Z I V**

**NA UTEMELJITELJSKU SKUPŠTINU**

**SEKCIJE ZA PROIZVODNJU, PRIJENOS I DISTRIBUCIJU ENERGIJE,**

**SEKCIJE ZA OBNOVLJIVE IZVORE ENERGIJE, ENERGETSKU**

**UČINKOVITOST I ZAŠTITU OKOLIŠA**

**SEKCIJE ZA ENERGETSKO PLANIRANJE I EKONOMIKU**

**ENERGETSKOG GOSPODARSTVA**

koja će se održati u

**ponedjeljak, 19. veljače 2018. godine u 11 sati**

**u dvorani knjižnice Hrvatske akademije znanosti i umjetnosti**

**Strossmayerov trg 14, Zagreb**

Predlaže se sljedeći

#### DNEVNI RED

1. Informacije o ukidanju ZV za naftnu i plin i ZV za energetiku te

osnivanje ZV za naftno - plinsko gospodarstvo i energetiku - ZVNPGE

2. Izbor Pročelnika Sekcija

3. Predavanje

**Mr.sc. Rudolf Stracaboško, dipl.ing.:**

**"KOMPLEKSNOST POSTROJENJA PROIZVODNJE ELEKTRIČNE ENERGIJE"**

4. Plan rada za 2018.

5. Izvješće o članstvu

6. Izvješće o prikupljenim članarinama za 2017.

7. Razno

**Rudolf Stracaboško:**

**KOMPLEKSNOST I KOMPLICIRANOST POSTROJENJA PROIZVODNJE ELEKTRIČNE ENERGIJE**

Jeftina i dostupna energija spada među ključne faktore prosperiteta i sigurnosti svake države. Primjena električne energija danas se nastavlja širiti pa i u područja koja su do sada bila tradicionalno u domeni drugih oblika energije.

EU je iskoristila svoju političku, ekonomsku, znanstveno/tehničku moć i infrastrukturu za davanje novog velikog doprinosa civilizaciji, pri čemu je izazvala dramatične promjene na području energetike, ne samo u Europi, već i u cijelome svijetu. Mega-projekti, inicijative, prilike i konkurencija uvelike su ubrzano izmijenili svijet kakvog smo poznavali. Pojavili su se brojni novi znanstveno/ tehnološko/ tehnički/ financijski problemi i zahtjevi koje treba riješiti i prilike koje treba iskoristiti. Na toj su platformi sada već nastale i fundamentalne promjene u poslovnim modelima vezano na proizvodnju električne energije, njenu transmisiju i distribuciju, te prodaju.

Ugovaranje i ugovori izgradnje, rada i održavanja novih električnih centrala na konkurentnom međunarodnom tržištu, kojem danas pripada i Hrvatska, postaju još kompliciraniji i kompleksniji nego do sada. Potrebni su novi kapaciteti električne energije i nitko si ne može dozvoliti nepovoljan ugovor. U velikim svjetskim korporacijama su, temeljem akumuliranog znanja i iskustva, detaljno razrađene procedure, alati i direktive, koje se primjenjuju u svim fazama energetskog projekta: od izbora tehnologija, tipova, konfiguracija električne centrale, njene integracije i optimizacije, ....). Ugovori izgradnje električnih centrala, kojima se definiraju međusobne obaveze, prava, implicitnu razinu izloženosti rizicima itd., obuhvaćaju deset i više bitnih dionika (vlade država, kupca, prodavača, sponzora projekta,….) od kojih svatko ima različite prioritete. Iskusna korporacija razlikuje desetak vrsta rizika vezanih za projekte. „Risk management“ obuhvaća identifikaciju, evaluaciju, odgovarajuće akcije i nadgledanje rizika. Potrebna su duboka i široka znanja i umijeća s kojima je moguće sustavno pristupiti takvim problemima. Primjerice, nove tehnologije i/ili inovacije često nisu „bankabilne“ niti su pravno i regulativno dovoljno dorečene, što otežava njihovu primjenu i razvoj kroz primjenu i praksu. „Mature“ tehnologije nastoje inovacijama otkloniti svoje inferiornosti, nastale donošenjem novih zahtjeva i kriterija, i tako produžiti svoju konkurentnost.

U ovom izlaganju želim s auditorijem podijeliti neka svoja iskustva iz rada na realizaciji i ugovaranju mnogobrojnih elektro-energetskih postrojenja po cijelom svijetu. Mada će sve osjetljive i povjerljive korporacijske informacije biti izostavljene, vjerujem da će izlaganje istaknuti važnost visoke profesionalnosti i stručnosti za izbor, ugovaranje, upravljanje i održavanje novih i postojećih elektro-energetskih postrojenja, te ukazati na mogućnosti i nužnost efikasnijeg povezivanja hrvatske znanosti, tehnike, gospodarstva i društva u cjelini.

**ŽIVOTOPIS PREDAVAČA**

Mr. sc. Rudolf Stracaboško diplomirao je na studiju strojarstva, smjer termotehnika, na Fakultetu strojarstva i brodogradnje Sveučilišta u Zagrebu. Na istom je fakultetu magistrirao u području energetike. Radio je u tvrtkama Jugoturbina – Trgovina i inženjering u Karlovcu te Končar – Generatori i motori u Zagrebu, a deset je godina bio asistent na strojarskoj grupi predmeta na Tehnološkom fakultetu Sveučilišta u Zagrebu. Karijeru je nastavio u inozemstvu, gdje je radio u ABB-u na Novom Zelandu i Švicarskoj te u ALSTOM-u u Švicarskoj i Nizozemskoj. Svojim radom pokrivao je sva tržišta svijeta. Tijekom rada u inozemstvu završio je trideset naprednih specijalističkih tečajeva, na koje su ga uputile tvrtke u kojima je obnašao dužnosti: Business Development Manager za Novi Zeland i Aziju, Senior Sales Manager, Senior PAQ Manager i Senior Marketing Manager za cijeli svijet te Regional Marketing Manager za sjevernu Europu i Competetive Intelligence Director za sjevernu i središnju Europu (uključujući Hrvatsku). Bio je imenovan i za poziciju Director of Co-generation Association of New Zealand. Tijekom karijere sudjelovao je u raznim fazama na oko 150 svjetskih projekata električnih centrala raznih tipova, veličina i složenosti. Izradio je i nekoliko poslovnih slučajeva (Business Cases) za kompaniju, dao doprinos kompaniji Vizija 2020 te izradio brojne strategijske i akcijske planove. Predstavljao je kompaniju na brojnim svjetskim konferencijama te je održao više javnih i internih predavanja. Neke od inovacija i poboljšanja za pojedine tvrtke jesu: - Originalna procedura za ponovno sastavljanje hidrogeneratora/turbine GE/Dominion Canada na brani Benmore Power Station, New Zealand (za ABB NZ), koja je uspješno primijenjena, - Izrada internog ekonomsko-financijsko-tehničkog modela (alata) za ocjenu isplativosti i konkurentnosti pojedinih tipova električnih centrala, predstavljenog na Power-Gen konferenciji u New Orleansu i korištenog u strategiji prodaje projekata, - Izrada internih “alata” za evaluaciju vrijednosti ponuda različitih tipova električnih centrala, - Izrada internih modela koji su poslužili pri izradi vizija/strategija/akcijskih planova i procesa prodaje, - Unapređenje procedura i dokumentacije za referentne električne centrale kombiniranog tipa: KA26-2, KA26-1, KA13E2-2, KA11N2-2, KA8C2-2.

Marijan Lipovac

Ured za odnose s javnošću i medije HAZU